**Ministru kabineta noteikumu projekta “Noteikumi par sākuma termiņu reflektantu reģistrācijai un uzņemšanai augstskolās un koledžās 2017.gadā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums |  Ministru kabineta noteikumu projekts “Noteikumi par sākuma termiņu reflektantu reģistrācijai un uzņemšanai augstskolās un koledžās 2017.gadā” (turpmāk – projekts) izstrādāts, pamatojoties uz Augstskolu likuma 46.panta sesto daļu, kas nosaka, ka Ministru kabinets katru gadu nosaka sākuma termiņu reflektantu reģistrācijai un uzņemšanai augstskolās un koledžās pirmajā gadā pēc vidējās izglītības iegūšanas. |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai visām augstskolām un koledžām nodrošinātu vienādas iespējas uzsākt studējošo uzņemšanu pirmajā gadā pēc vidējās izglītības iegūšanas, Ministru kabinets katru gadu nosaka termiņu, no kura var sākt reģistrēt un uzņemt reflektantus augstskolās un koledžās pirmajā gadā pēc vidējās izglītības iegūšanas. Reflektantu reģistrēšanas un uzņemšanas termiņš katru gadu tiek noteikts, pamatojoties uz Ministru kabineta 2010.gada 6.aprīļa noteikumu Nr.335 “Noteikumi par centralizēto eksāmenu saturu un norises kārtību” 127.punktu, kas paredz, ka centralizēto eksāmenu sertifikātus Valsts izglītības satura centrs izsniedz piecu nedēļu laikā pēc attiecīgā mācību gada beigām. Saskaņā ar Vispārējās izglītības likuma 4.panta 16.punktu Ministru kabinets katru gadu nosaka mācību gada un mācību semestru sākuma un beigu laiku 12.klases izglītojamajiem. Pamatojoties uz minētajos Ministru kabineta noteikumos noteikto mācību gada beigu laiku 12.klases izglītojamajiem, Valsts izglītības satura centrs katru gadu nosaka centralizēto eksāmenu sertifikātu izsniegšanas termiņu.Saskaņā ar Ministru kabineta 2015.gada 15.decembra noteikumu Nr.729 “Noteikumi par 2016./2017.mācību gada un mācību semestru sākuma un beigu laiku” 5.punktu 12.klases izglītojamajiem mācību gads beidzas 2017.gada 16.jūnijā. Valsts izglītības satura centrs ir noteicis, ka 2016./2017.mācību gada centralizēto eksāmenu sertifikātus pašvaldības izglītības pārvaldēm izsniegs 2017.gada 29.jūnijā (2016.gada 7.septembra Valsts izglītības satura centra rīkojums Nr.1-03/155). Tāpēc ar 2017.gada 1.jūliju augstskolas un koledžas var uzsākt reflektantu reģistrāciju un uzņemšanu.Ņemot vērā to, ka viena uzņemšanas termiņa noteikšana jūlija sākumā, kā tas bija līdz 2011.gadam, rada risku, ka daļa no tām personām, kas vidējo izglītību ir ieguvuši ārzemēs, neizvēlēsies Latvijas augstskolas un koledžas par savu studiju vietu, bet gan stāsies citu valstu augstskolas un koledžās, kuru īstenotajās studiju programmās uzņemšana tiek organizēta ātrāk, ir svarīgi radīt iespēju augstskolām un koledžām ātrāk uzsākt šādu personu reģistrēšanu un uzņemšanu. Saskaņā ar Augstskolu likuma 46.panta trešo daļu personas, kuras ir ieguvušas vidējo izglītību ārvalstīs, pilna un nepilna laika bakalaura un profesionālajās studiju programmās, kurās uzņemšanas prasība ir iepriekš iegūtā vidējā izglītība, var tikt uzņemtas bez centralizēto eksāmenu kārtošanas. Līdz ar to pastāv iespēja ārvalstu potenciālajiem reflektantiem noteikt ātrāku reģistrēšanas un uzņemšanas termiņu. Ātrāka reģistrēšanas termiņa noteikšana ārvalstu personām veicinās Latvijas augstskolu un koledžu eksportspēju, kas nacionālās politikas plānošanas dokumentos ir izvirzīta kā viena no augstākās izglītības attīstības prioritātēm.Projekta mērķis ir visām augstskolām un koledžām nodrošināt vienādas iespējas uzsākt studējošo uzņemšanu pirmajā gadā pēc vidējās izglītības iegūšanas.Projekts nosaka divus sākuma termiņus reflektantu reģistrācijai un uzņemšanai studiju programmās pirmajā gadā pēc vidējās izglītības iegūšanas:1) reflektantu, kuri ir ieguvuši vidējo izglītību ārzemēs un nepretendē uz studijām valsts finansētās studiju vietās vai studiju programmās, kurās ir noteikts studējošo skaita ierobežojums, reģistrāciju un uzņemšanu pirmajā gadā pēc vidējās izglītības iegūšanas augstskolas un koledžas var uzsākt no 2017.gada 1.marta;2) pārējo reflektantu reģistrāciju un uzņemšanu pirmajā gadā pēc vidējās izglītības iegūšanas augstskolas un koledžas var uzsākt no 2017.gada 1.jūlija.Ātrāks sākuma termiņš reģistrācijai un uzņemšanai ir noteikts ne tikai ārzemniekiem, kuri ieguvuši vidējo izglītību ārzemēs, bet arī Latvijas pilsoņiem un nepilsoņiem, kas vidējo izglītību ir ieguvuši ārzemēs. Šāds regulējums ir noteikts, lai netiktu diskriminēti tie Latvijas pilsoņi un nepilsoņi, kuri arī ir ieguvuši vidējo izglītību ārzemēs un vēlas pretendēt uz studijām Latvijā.Ņemot vērā to, ka ir noteikti divi dažādi sākuma termiņi uzņemšanai studiju programmās pirmajā gadā pēc vidējās izglītības iegūšanas (ja minētajās studiju programmās nav noteikts studējošo skaita ierobežojums), augstskolas un koledžas varēs izvēlēties – īstenot reflektantu reģistrāciju un uzņemšanu divos paņēmienos (viena reģistrācija un uzņemšana projekta 2.punktā minētajiem reflektantiem no 2017.gada 1.marta un otra – tiem reflektantiem, kuri nav minēti projekta 2.punktā, - no 2017.gada 1.jūlija), vai arī vienā paņēmienā, proti, uzsākot visu reflektantu reģistrāciju un uzņemšanu no 2017.gada 1.jūlija. |
|  3. | Projekta izstrādē iesaistītās institūcijas | Izglītības un zinātnes ministrija. |
|  4. |  Cita informācija |  Nav  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz visām Latvijas augstskolām un koledžām, kas uzsāk studējošo uzņemšanu pirmajā gadā pēc vidējās izglītības iegūšanas – 56 augstākās izglītības iestādēm, divas ārvalstu augstskolu filiāles. Projekta tiesiskais regulējums attiecas arī uz tiem augstskolu un koledžu reflektantiem, kas 2017.gadā stāsies studiju programmās, kurās uzņemšanas prasība ir iepriekš iegūta vidējā izglītība. |
|  2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
|  3. | Administratīvo izmaksu monetārs novērtējums |  Nav |
|  4. |  Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Tiks lūgts sniegt atzinumus par projektu Latvijas Rektoru padomei, Latvijas Koledžu asociācijai un Latvijas Studentu apvienībai. |
|  2. | Sabiedrības līdzdalība projekta izstrādē | Latvijas Rektoru padome, Latvijas Koledžu asociācija un Latvijas Studentu apvienība sniegs atzinumu par projektu. |
|  3. | Sabiedrības līdzdalības rezultāti | Latvijas Rektoru padome, Latvijas Koledžu asociācija un Latvijas Studentu apvienība sniegusi atzinumu par projektu. |
|  4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | Augstskolas un koledžas – 56, ārvalstu augstskolu filiāles – 2. |
|  2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas |
|  3. | Cita informācija | Nav |

 *Anotācijas III, IV un V sadaļa* ***–*** *projekts šīs jomas neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

30.01.2017.

958

L.Upīte, 67047816

Linda.Upite@izm.gov.lv